**NOLIKUMS**

LIEPĀJĀ

|  |  |
| --- | --- |
| 2020.gada 20.februārī | Nr.7  (prot. Nr.3, 9.§) |
| Konferenču, semināru un starpnozaru  pasākumu līdzfinansēšanas komisijas nolikums | *GROZĪTS*  *Ar Liepājas valstspilsētas pašvaldības domes 2023. gada 21. decembra nolikumu Nr.30 (prot. Nr.14, 34.§)* |
|  | Izdots saskaņā ar Liepājas pilsētas domes 2020. gada 20. februāra nolikuma Nr.6 “Par konferenču, semināru un starpnozaru pasākumu līdzfinansēšanu” 4. punktu |

**I. Vispārīgie jautājumi**

1. Nolikums nosaka Liepājas valstspilsētas pašvaldības domes Konferenču, semināru un starpnozaru pasākumu līdzfinansēšanas komisijas (turpmāk - Komisija) izveidošanas kārtību, kompetenci, tiesības un pienākumus, kā arī struktūru un darba organizāciju.

*(Grozīts ar Liepājas valstspilsētas pašvaldības domes 21.12.2023. nolikumu Nr.29)*

2. Komisiju 5 (piecu) locekļu sastāvā izveido Liepājas valstspilsētas pašvaldības dome (turpmāk - Dome). Komisija darbojas Domes pastāvīgās Finanšu komitejas pārraudzībā.

*(Grozīts ar Liepājas valstspilsētas pašvaldības domes 21.12.2023. nolikumu Nr.29)*

3. Komisija savā darbībā ievēro Latvijas Republikas normatīvos aktus, Domes saistošos noteikumus, lēmumus un šo nolikumu.

4. Savus uzdevumus Komisija veic patstāvīgi, kā arī sadarbībā ar valsts un Liepājas valstspilsētas pašvaldības (turpmāk - pašvaldība) institūcijām, citām fiziskajām un juridiskajām personām savas kompetences ietvaros.

*(Grozīts ar Liepājas valstspilsētas pašvaldības domes 21.12.2023. nolikumu Nr.29)*

5. Komisija, izskatot jautājumus, pieņem lēmumus, sniedz atzinumus, priekšlikumus un slēdzienus.

6. Komisijas darbības mērķis ir koleģiāli izskatīt fizisko vai juridisko personu iesniegtos pieteikumus līdzfinansējuma saņemšanai no pašvaldības konferenču, semināru vai starpnozaru pasākumiem un filmu uzņemšanas projektu konkursa, izvērtēt iesniegtos pieteikumus un pieņemt lēmumus par pašvaldības līdzfinansējuma piešķiršanu vai atteikumu līdzfinansējuma piešķiršanai.

*(Liepājas valstspilsētas pašvaldības domes 21.12.2023. nolikuma Nr.29 redakcijā)*

7. Komisijas kompetencē ietilpst izvērtēt iesniegtos pieteikumus atbilstoši Domes 2020. gada 20. februāra nolikumam Nr.6 “Par konferenču, semināru un starpnozaru pasākumu līdzfinansēšanu pašvaldībā” un 2023. gada 21. decembra nolikumam Nr.­­­28 ”Par kārtību, kādā filmu uzņemšanai Liepājā tiek piešķirts pašvaldības finansējums”.

*(Liepājas valstspilsētas pašvaldības domes 21.12.2023. nolikuma Nr.29 redakcijā)*

**II. Komisijas struktūra un darba organizācija**

8. Komisijas sēdes tiek sasauktas pēc nepieciešamības.

9. Komisijas darbu vada Komisijas priekšsēdētājs, kuru ieceļ Dome. Komisijas priekšsēdētāja vietnieku ar vienkāršu balsu vairākumu ievēlē Komisija no Komisijas locekļu vidus.

10. Komisijas darbu materiāltehniski nodrošina Liepājas valstspilsētas pašvaldības izpilddirektora norīkots darbinieks, kas protokolē sēdes, sagatavo izskatāmos materiālus, kā arī nodrošina informācijas apmaiņu starp Komisijas locekļiem, ievērojot normatīvo aktu regulējumu fizisko personu datu aizsardzības jomā.

*(Grozīts ar Liepājas valstspilsētas pašvaldības domes 21.12.2023. nolikumu Nr.29)*

11. Komisijas sēdes vada tās priekšsēdētājs, bet viņa prombūtnes laikā – Komisijas priekšsēdētāja vietnieks.

12. Komisija ir tiesīga pieņemt lēmumus, ja sēdē piedalās vismaz puse no Komisijas locekļiem. Komisija lēmumus pieņem, atklāti balsojot, ar vienkāršu balsu vairākumu. Katram Komisijas loceklim ir viena balss. Balsīm sadaloties līdzīgi, izšķirošā ir Komisijas priekšsēdētāja balss, bet viņa prombūtnes laikā – Komisijas priekšsēdētāja vietnieka balss.

13. Komisijas sēžu norisi un pieņemtos lēmumus noformē protokolu veidā.

14. Komisijas sēdes protokolu paraksta visi Komisijas locekļi, kas piedalās sēdē un sekretārs. Komisijas sēdes protokols jāparaksta atbilstoši Kvalitātes vadības sistēmā noteiktajam termiņam.

**III. Komisijas tiesības**

15. Komisijai ir šādas tiesības:

15.1. pieprasīt un saņemt no pašvaldības iestādēm, tai skaitā pašvaldības iestādes “Liepājas Centrālā administrācija” struktūrvienībām, fiziskajām vai juridiskajām personām informāciju, kas nepieciešama Komisijas darbam;

*(Grozīts ar Liepājas valstspilsētas pašvaldības domes 21.12.2023. nolikumu Nr.29)*

15.2. uzaicināt uz Komisijas sēdēm pašvaldības iestāžu, kapitālsabiedrību, aģentūru un Liepājas Centrālās administrācijas struktūrvienību vadītājus un darbiniekus;

*(Grozīts ar Liepājas valstspilsētas pašvaldības domes 21.12.2023. nolikumu Nr.29)*

15.3. pieaicināt ar padomdevēja tiesībām speciālistus vai ekspertus piedāvājumu izvērtēšanā.

**IV. Komisijas atbildība**

16. Par Komisijas pieņemtajiem lēmumiem ir atbildīgi visi Komisijas locekļi, kas piedalījušies lēmumu pieņemšanā.

17. Katrs Komisijas loceklis ir atbildīgs par godprātīgu Komisijas uzdevumu un pienākumu izpildi un informācijas konfidencialitāti.

18. Par trīs pēc kārtas neattaisnotiem Komisijas sēžu kavējumiem Komisijas priekšsēdētājs var ierosināt Domei izslēgt attiecīgo Komisijas locekli no Komisijas sastāva.

|  |  |
| --- | --- |
| DOMES PRIEKŠSĒDĒTĀJS | Jānis VILNĪTIS |